**ΡΑΨΩΔΙΑ Χ (247-394)**

**Η μονομαχία Αχιλλέα-Έκτορα** είναι το κεντρικό επεισόδιο μέσα στην Ιλιάδα, γιατί σ' αυτή καταλήγει το θέμα της εκδίκησης κι αυτή δημιουργεί όλες τις καταστάσεις που ακολουθούν και οδηγεί κατ' ευθείαν στη λύση του δράματος.

**ΕΝΟΤΗΤΕΣ**

**1.  Η πρώτη φάση της μονομαχίας ( 247 – 295**) :

Ο Έκτορας αγνοεί την απάτη της Αθηνάς και πιστεύει ότι έχει στο πλευρό του το Διήφοβο.

(Ο Δηίφοβος ήταν ένας από τους πενήντα γιους του Πρίαμου. Ήταν ο δεύτερος σε ανδρεία Τρώας μετά τον Έκτορα.)

**Ο λόγος του Έκτορα (249-258) :**

1. Ομολογεί ότι προηγουμένως τον είχε φοβηθεί, αλλά τώρα είναι αποφασισμένος να τον αντιμετωπίσει (ανακτά την αγωνιστική του διάθεση).
2. Με αξιοπρέπεια, ευγένεια και μελαγχολική διάθεση προτείνει συμφωνία αμοιβαίας ιπποτικής μεταχείρισης του νεκρού σώματος του ηττημένου στην μονομαχία που θα ακολουθήσει. Δεν καυχιέται, ούτε απειλεί.
3. Δηλώνει ότι, αν τον σκοτώσει, θα σεβαστεί το σώμα του, θα πάρει τα όπλα του, αλλά θα δώσει το σώμα στους δικούς του, για να του αποδώσουν τις νεκρικές τιμές (Ο Έκτορας φοβάται τον εξευτελισμό του από το νικητή καθώς αισθάνεται ότι ο ίδιος θα είναι ο ηττημένος. Επίσης οι θρησκευτικές συνήθειες της εποχής επέβαλαν την ταφή του νεκρού για να μπορέσει η ψυχή του να βρει ανάπαυση.)

 **4.** Το ίδιο ζητά κι από τον Αχιλλέα να κάνει.

 **5.** Ο Έκτορας ήδη φοράει την παλιά πανοπλία του Αχιλλέα.

**Η απάντηση του Αχιλλέα (259-272)**

**1.** Αρνείται κατηγορηματικά οποιαδήποτε συμφωνία.

**2.** Δηλώνει ότι τρέφει απύθμενο μίσος για τον Έκτορα.

 **3.   Παρομοιάζει** την έχθρα τους με την έχθρα που υπάρχει ανάμεσα σε ανθρώπους και λιοντάρια ή λύκους και αρνιά. Στην παρομοίωση αυτή υπάρχει και το **σχήμα του αδυνάτου** με το οποίο εκφράζεται το αγεφύρωτο μίσος που χωρίζει τους δύο άνδρες.

**4.**Προδικάζει με αλαζονική έπαρση και εκδικητική μανία τη νίκη του «συν Αθηνά» και το θάνατο του Έκτορα.

**5.** Ειρωνεύεται και προκαλεί τον Έκτορα να δείξει τη μεγαλύτερη πολεμική του ικανότητα.

**6.** Είναι αλαζόνας και είναι σίγουρος για το αποτέλεσμα της μονομαχίας.

**7.** Βασισμένος στη βοήθεια της Αθηνάς « προφητεύει» το θάνατο του αντιπάλου.

**8.** Δίνει εκδικητικό τόνο στην αναμέτρηση. Μιλά με μίσος και εκδίκηση όχι μόνο για το θάνατο του Πάτροκλου αλλά και όλων των Αχαιών.

**Η κονταρομαχία** **(273-295)**

Πρώτη άστοχη βολή του Αχιλλέα, το κοντάρι ξαναβρίσκεται στα χέρια του με θεϊκή παρέμβαση. Ξεθαρρεύει ο Έκτορας, ειρωνεύεται, εύχεται να ανακουφίσει τους Τρώες σκοτώνοντας τον Αχιλλέα. Οι ευχές του Έκτορα για νίκη του αποτελούν **επική ειρωνεία**

**(285-288)**. Εύστοχη η βολή του, αλλά χτυπάει στην ασπίδα του Αχιλλέα και το κοντάρι του τινάζεται μακριά. Πανικόβλητος ζητάει βοήθεια από τον Διήφοβο, αλλά δεν ήταν εκεί.

 **2.  Η δεύτερη φάση της μονομαχίας ( 296- 366) :**

Ο Έκτορας διαπιστώνει τη στάση των θεών : ο Απόλλωνας τον έχει εγκαταλείψει και η Αθηνά τον εξαπάτησε. Συνειδητοποιεί την τραγική του μοίρα.

**Μονόλογος του Έκτορα (296-305)**

Δε διαμαρτύρεται , εκφράζει με πίκρα τη βεβαιότητα ότι επίκειται ο θάνατός του.Αποδέχεται τη μοίρα του αλλά δεν κρίνει τους θεούς. Ανακτά το ηρωικό του μεγαλείο, λυτρώνεται από το φόβο και ελεύθερα πλέον βαδίζει στο θάνατο επιδιώκοντας μόνο τη δόξα και την **υστεροφημία**. Ο ποιητής του χαρίζει ασύγκριτη ανάταση την ώρα της καταστροφής!

**Η τελική φάση - ο θάνατος του Έκτορα (306-366)**

**1.** Ο Έκτορας στην τελευταία του επίθεση **παρομοιάζεται** με αετό στην ορμητικότητα, την αγριότητα και την περηφάνια. Χωρίς φόβο, με ορμή, αποφασιστικότητα και ανδρεία πολεμά σε έναν αγώνα άνισο.

 **2.**Η απόκρουση από τον Αχιλλέα δίνεται με παραστατική εικόνα.

**3.**Ο Αχιλλέας γνωρίζοντας πολύ καλά την πανοπλία που φοράει ο Έκτορας, δίνει στον Έκτορα το θανατηφόρο χτύπημα στο ακάλυπτο σημείο του τράχηλου.

Η επίθεση του δίνεται κι αυτή με **παρομοίωση** .Η λόγχη του έλαμπε τόσο πολύ όσο λάμπει ο αποσπερίτης που είναι το πιο λαμπρό αστέρι και όπως το άστρο σηματοδοτεί τον ερχομό της νύχτας, έτσι σηματοδοτείται και ο θάνατος του Έκτορα. Ο θάνατος του Έκτορα δεν είναι ακαριαίος, για να προλάβει να πει τα τελευταία του λόγια.

 **4.**Ο Αχιλλέας καυχιέται, εκφράζει την ικανοποίηση της εκδικητικής του μανίας και νιώθει ότι εκπλήρωσε το χρέος του απέναντι στον Πάτροκλο.

 **5.** Ο Έκτορας ικετεύει τον Αχιλλέα να δώσει το νεκρό του σώμα στους γονείς του και να πάρει ανταλλάγματα.

 **6.** Ο Αχιλλέας αρνείται πεισματικά και εκδηλώνει το μίσος του ( **στοιχείο υπερβολής**)

 **7.** Αρνείται περιφρονητικά τα δώρα και εκτοξεύει απειλές.

 **8.** Με τα τελευταία λόγια του ο Έκτορας προειδοποιεί τον Αχιλλέα ότι η υβριστική του συμπεριφορά θα προκαλέσει την οργή των θεών και την τιμωρία του καθώς και το θάνατο του από τον Πάρη μπροστά στις Σκαιές Πύλες **(προοικονομία 357-360)**

**9.** Ο Αχιλλέας δέχεται ήρεμα τα λόγια του Έκτορα, άλλωστε ξέρει ότι και ο δικός του θάνατος πλησιάζει.

 Ο Έκτορας ξεψύχησε και η ψυχή του πήγε στον Άδη θρηνώντας που έχασε τη νεότητα και την ανδρεία. Ο ποιητής παριστάνει την ψυχή να φεύγει πετώντας για τον Άδη. Αυτό ανταποκρίνεται στην πίστη ότι η ψυχή φεύγει από το σώμα με μορφή πτηνού

 **Ο πρώτος διασυρμός του νεκρού Έκτορα και ο θρίαμβος του Αχιλλέα ( 367 – 394)**

 **Η σκηνή της σκυλεύσεως** του νεκρού Έκτορα και της κακοποίησης του πτώματος του (Χ 367-375) είναι μια από τις πιο σκληρές στην ομηρική ποίηση.

 **1.**Γύμνωση από τον οπλισμό.

 **2.** Οι Αχαιοί μπήγουν στο άψυχο σώμα του τα κοντάρια τους και θαυμάζουν την ομορφιά και την κορμοστασιά του. Ο τρόπος που το κάνουν μπορεί να έχει κάτι το τελετουργικό, δείχνει όμως και τη μικρότητά τους. Αυτοί που έφευγαν από μπροστά του στο πεδίο της μάχης τον πλησιάζουν τώρα που είναι νεκρός, για να τον εκδικηθούν και να βεβαιωθούν για το θάνατό του. Η περιγραφή της πράξης τους σε συνδυασμό με τον θαυμασμό τους για την ομορφιά του νεκρού εξυψώνουν το μεγαλείο του Έκτορα. Μειώνει επίσης αυτούς που προβαίνουν σε αυτήν την πράξη και συμπεριφέρονται με τον τρόπο που συνηθίζει να συμπεριφέρεται ο όχλος

 **3.** Ο Αχιλλέας δίνει το πρόσταγμα για επίθεση στην Τροία.

  **4.** Δίνει πρώτα όμως το σύνθημα να επιστρέψουν στα πλοία και να αποδώσουν νεκρικές τιμές στο φίλο του, τον Πάτροκλο. Άλλωστε, γνωρίζει ότι δεν είναι της μοίρας του να πάρει την Τροία. Σκοτώνοντας τον Έκτορα έχει ήδη μπει στο δρόμο για το δικό του θάνατο. Η σκέψη του νεκρού φίλου του δεν επιτρέπει στον ήρωα να χαρεί το θρίαμβο του.

**Αφηγηματικές τεχνικές**

Στην ενότητα χρησιμοποιείται κυρίως **αφήγηση σε γ’ πρόσωπο** που συνδυάζεται με έναν ζωντανό και συναισθηματικά φορτισμένο **διάλογο**.

Έντονη είναι η **χρήση παρομοιώσεων** στο απόσπασμα, που ζωντανεύουν την αφήγηση και περιγράφουν παραστατικά τα πρόσωπα (στ. 262-265, 308-311, 317-319,394), αλλά και **εικόνων** με χαρακτηριστικές λεπτομέρειες.

Αντίθετα ιδιαίτερα **λιτή** (απλή) είναι **η περιγραφή** της σημαντικότερης σύγκρουσης του έπους μεταξύ Αχιλλέα - Έκτορα.

Στο στ. 386 υπάρχει **ασύνδετο σχήμα**.

Στο στ. 358 κ.εξ. υπάρχει **προοικονομία** του θανάτου του Αχιλλέα από τον Πάρη. Ο θάνατος θα συμβεί στις **Σκαιές Πύλες**, που είναι μια μοιραία τοποθεσία, καθώς εκεί συναντήθηκε για τελευταία φορά ο Έκτορας με τη γυναίκα του και το παιδί του.

**Ιδεολογικά στοιχεία- στοιχεία πολιτισμού**

Στο **στ. 249 κ.εξ.**  προηγείται ο **τυπικός διάλογος** των αντιπάλων πριν από τη σύγκρουση, όπου σημαντικό ρόλο έπαιζαν οι όροι της μονομαχίας.

**Η επιστροφή των νεκρών** στους συγγενείς τους ήταν **άγραφος νόμος**, που επιβάλλονταν από τους θεούς και τις παραδόσεις των αρχαίων Ελλήνων.

**Στ. 298-299 :** η θεά Αθηνά στο σημείο αυτό εξαπατά φανερά τον Έκτορα, δίνοντας το πλεονέκτημα στον Αχιλλέα. **Οι θεοί στα ομηρικά έπη δεν είναι πάντα αγαθοί και δίκαιοι (ανθρωπομορφισμός).** Θυμόμαστε και την αντίστοιχη συμπεριφορά του Απόλλωνα απέναντι στον Πάτροκλο.

**Στ.** **361-363** : οι άνθρωποι της ομηρικής εποχής πίστευαν ότι η **ψυχή ήταν αθάνατη** και κατέβαινε στον Άδη μετά το θάνατο. Η εικόνα της θλιμμένης ψυχής τονίζει την **αγάπη του ομηρικού ανθρώπου για τη ζωή** και τη θλίψη που γεννά ο θάνατος.

**Στ**. **340-343** : **η προσφορά λύτρων** ήταν συνηθισμένη για την εξαγορά των αιχμαλώτων ή των νεκρών (π.χ. για τη Χρυσηίδα)

**Στ**. **386-390** : εδώ τονίζεται η **αξία της φιλίας** ως υπέρτατο αγαθό και το **ηθικό χρέος να ταφεί ο νεκρός** ως μία από τις σημαντικότερες υποχρεώσεις των αρχαίων Ελλήνων.

**Χαρακτηρισμός προσώπων (Ηθογράφηση)**

**Αχιλλέας**  : ο λόγος και η στάση του χαρακτηρίζονται από **υπερβολική σκληρότητα**. Συντετριμμένος από το θάνατο του Πάτροκλου, ζει μόνο **για να εκδικηθεί** το θάνατό του. Είναι **άριστος γνώστης της πολεμικής τέχνης** και εκτιμά με σιγουριά το σημείο που θα στοχεύσει τον Έκτορα. Αρνείται οποιαδήποτε συμφωνία πριν τη μονομαχία και το **μίσος** του απέναντι στον Έκτορα τον οδηγεί στο να παραβεί και τον άγραφο νόμο σχετικά με την απόδοση των νεκρών στους συγγενείς τους. Έχει ξεπεράσει τα όρια και **γίνεται υβριστής.** Η σκέψη του νεκρού φίλου του δεν τον αφήνει να χαρεί το θρίαμβό του, αλλά πρέπει να φροντίσει για την ταφή του με όλες τις τιμές.

**Έκτορας**  :ο **Έκτορας** τη δύσκολη αυτή στιγμή αποφασίζει να αντιμετωπίσει τον Αχιλλέα , αν και γνωρίζει πια πως το τέλος του είναι κοντά. Το **αίσθημα της τιμής** κυριαρχεί και του δίνει θάρρος και δύναμη. Προτιμά έναν **ένδοξο θάνατο** παρά μια ατιμασμένη ζωή, επιδιώκοντας να κερδίσει την **υστεροφημία** του. Αν και γνωρίζει ότι βαδίζει προς το θάνατό του κατορθώνει να διατηρήσει την **αξιοπρέπεια, την ευγένεια και την ανθρωπιά του.** Το μόνο που τον ενδιαφέρει είναι να μην κακοποιηθεί το σώμα του, αλλά να αποδοθεί στους δικούς του.

**ΓΕΝΙΚΑ ΣΧΟΛΙΑ**

**Η νίκη του Αχιλλέα**

Η Αθηνά διευκολύνει με φανερό τρόπο τη νίκη του Αχιλλέα. Οι άνθρωποι της Ομηρικής εποχής πίστευαν ότι ένας θνητός, όσο γενναίος και αν είναι , χρειάζεται τη βοήθεια κάποιου θεού για να νικήσει ένα μεγάλο ήρωα, όπως είναι ο Έκτορας. Η βοήθεια της Αθηνάς δεν μειώνει την αξία της νίκης του Αχιλλέα, αντίθετα τον εξυψώνει και του δίνει μεγαλύτερη αξία: ένας θεός εκτίμησε τις δυνατότητες του και τον βοήθησε.

**Η κονταρομαχία**

**Η μονομαχία** είναι ένα από τα τέσσερα κύρια παραδοσιακά επικά θέματα, που συνθέτουν την Ιλιάδα. Τα άλλα είναι α) **η οργή**, β) **η εκδίκηση** και γ) **ο σεβασμός προς το γέρο-πατέρα.** Η Ιλιάδα φιλοξενεί ένα πλήθος μονομαχιών. Τη μονομαχία Μενέλαου - Πάρη στη ραψωδια Γ, του Διομήδη - Γλαύκου στην Ε, του Έκτορα - Αίαντα στην Η, του Αγαμέμνονα - Έκτορα στη Λ, του Πατρόκλου - Σαρπηδόνα στην Π κλπ. Είναι φανερή η προτίμηση του Ομήρου στις μονομαχίες και όχι σε πολυπρόσωπες μάχες.

Πλεονεκτήματα που διασφαλίζει

α) **παρουσίαση προσωπικού στοιχείου**

β) **ένταση της προσοχής του ακροατή, ο οποίος ταυτίζεται με ένα από τα δύο πρόσωπα που συγκρούονται την κάθε φορά**.

**Η πανοπλία και το νεκρό σώμα του εχθρού**

Βασικά οι πολεμιστές επιθυμούν να αποκτήσουν την πανοπλία του εχθρού τους για την καθαρή της αξία. Επίσης επιθυμούν την κατοχή του πεδίου της μάχης και των νεκρών ως ορατό σημάδι (απόδειξη) τού ότι αυτοί είναι οι νικητές της ημέρας. Μα υπάρχουν και βαθύτεροι, ή σκοτεινότεροι, πόθοι. Να στερείς τον τάφο στο νεκρό σημαίνει ν' ακυρώνεις τη μνήμη του (την υστεροφημία του), να τον κάνεις σαν να μην υπήρξε ποτέ.

 **Ομοιότητες και διαφορές ανάμεσα στο θάνατο του Πάτροκλου και του Έκτορα**

|  |  |  |
| --- | --- | --- |
| **Ο**  | ***Θάνατος Πατρόκλου*** | ***Θάνατος Έκτορα***  |
| Συμμετέχει ο θεός Απόλλωνας με δόλο | Συμμετέχει η θεά Αθηνά με δόλο  |
| Και οι δυο ήρωες φορούν την **πανοπλία** του Αχιλλέα |
| Και οι δυο ετοιμοθάνατοι προφητεύουν  το θάνατο του αντιπάλου τους. |
| Η ψυχή προσωποποιείται να κατεβαίνει στον Άδη κλαίγοντας για την μοίρα της  |
| Το θανατηφόρο χτύπημα δίνεται με κοντάρι  |
| **Δ**  | Ο Πάτροκλος νικιέται από τρεις αντιπάλους ενώ ο Αχιλλέας από δύο  |
| Ο Πάτροκλος δεν ικετεύει για την ταφή του ενώ ο Έκτορας ικετεύει  |
| Τον Πάτροκλο τον παίρνουν οι Αχαιοί ενώ τον Έκτορα δεν τον παίρνουν οι  Τρώες για ταφή  |
| Ο Πάτροκλος τιμωρείται εξαιτίας ύβρεως, γιατί παράκουσε τις εντολές του Αχιλλέα ενώ ο Έκτορας για λόγους εκδίκησης, γιατί σκότωσε τον Πάτροκλο |